La 17 ani de la ultima ediție a emisiunii "Iartă-mă!", Raluca Moianu câștigă bani frumoși și satisfacție din radio și numeroase alte activități. Și fiica ei, Mara, e fată muncitoare: e studentă la Drept și învață foarte bine.
"Sunt 'a working girl', am fost mereu, nu o să mă găsești stând degeaba. Realizator radio, narator pentru audiobook-uri, ţin cursuri la facultate sau pentru antreprenori. Experienţa anilor de radio și TV m-a ajutat să-mi creez un curs, care văd că funcționează, și sunt mulţumită de fiecare dată când primesc feedback bun.
Îmi petrec multe ore închisă în studio, cum s-ar zice "cu nasul în carte", pentru a-i da glas și a face din carte un audiobook. Uite, vezi, asta cu dublajul e încă pe listă. N-am dublat personaje de desene animate, dar mi-ar plăcea", a susținut Raluca Moianu, pentru PlayTech.
Vedeta a vorbit și despre fiica sa, care a trecut cu succes de prima sesiune la Facultatea de Drept.
"Marei îi place la Drept, cred că a făcut alegerea corectă. E o facultate grea, dar a trecut cu bine peste prima sesiune. Mai multe emoţii în sesiunea asta am avut eu… Ea muncește, în continuare, învaţă, nu are prea mult timp liber, dar face ceea ce îşi dorește, iar eu sunt alături de ea", a mai spus Raluca Moianu.